শান্তি ফিরল গাজায়, ফের ট্রাম্পের প্রশংসায় পঞ্চমুখ মোদি!

ওয়েব ডেস্ক: শেষমেশ গোলাবারুদমুক্ত হল গাজা (Gaza) উপত্যকা। দীর্ঘদিনের ধ্বংসলীলার পর অবশেষে মধ্যপ্রাচ্যে লাগু হল সংঘর্ষবিরতি (Ceasefire)। দু’বছরেরও বেশি সময় ধরে চলা সংঘর্ষের পর সোমবার মিশরের শর্ম-আল-শেখে অনুষ্ঠিত শান্তি সম্মেলনের মধ্য দিয়ে ইজরায়েল ও হামাসের মধ্যে শান্তিচুক্তি (Israel-Hamas Peace Deal) স্বাক্ষরিত হয়। চুক্তির শর্ত হিসেবে হামাস ২০ জন ইজরায়েলি পণবন্দিকে মুক্তি দিয়েছে, এদিকে ইজরায়েল ছেড়ে দিচ্ছে ১৯০০ জন প্যালেস্তিনীয় বন্দিকে।

এই সংঘর্ষবিরতিকে ‘মধ্যপ্রাচ্যের নতুন সকাল’ বলে আখ্যা দিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। আরও বিভিন্ন দেশের পক্ষ থেকে স্বাগত জানানো হয়েছে এই শান্তিকে। এদিকে এই ঐতিহাসিক বন্দি বিনিময় এবং গাজায় শান্তি সূচনা উপলক্ষে ভারতের প্রধানমন্ত্রী নরেন্দ্র মোদি (Narendra Modi) অভিনন্দন জানিয়েছেন উভয় পক্ষকেই।

আরও পড়ুন: গোপনে বাড়ছে জ্বালানি তেলের মজুত, যুদ্ধের আগাম প্রস্তুতি নিচ্ছে চীন?

এক্স হ্যান্ডেলে করা একটি পোস্টে মোদি লিখেছেন, “দুই বছরেরও বেশি সময় বন্দি থাকার পর সমস্ত পণবন্দির মুক্তিকে আমরা স্বাগত জানাই। এই মুক্তি তাঁদের পরিবারের সাহস, রাষ্ট্রপতি ট্রাম্পের অটল শান্তি প্রচেষ্টা এবং প্রধানমন্ত্রী নেতানিয়াহুর দৃঢ় সংকল্পের প্রতি শ্রদ্ধাঞ্জলি। আমরা মধ্যপ্রাচ্যে শান্তি প্রতিষ্ঠায় ট্রাম্পের আন্তরিক উদ্যোগকে সমর্থন করি।” মোদির এই মন্তব্যে স্পষ্ট হয়েছে যে ভারত বর্তমান গাজা শান্তি প্রক্রিয়ার পক্ষে দাঁড়িয়েছে এবং আন্তর্জাতিক সহযোগিতাকে ইতিবাচকভাবে দেখছে।

We welcome the release of all hostages after over two years of captivity. Their freedom stands as a tribute to the courage of their families, the unwavering peace efforts of President Trump and the strong resolve of Prime Minister Netanyahu. We support President Trump’s sincere…

— Narendra Modi (@narendramodi) October 13, 2025

উল্লেখ্য, শর্ম-আল-শেখ সম্মেলনের সভাপতিত্ব করেছে আমেরিকা ও মিশর। এতে উপস্থিত ছিলেন ইজরায়েল ও হামাসের প্রতিনিধি ছাড়াও ২০টিরও বেশি দেশের রাষ্ট্রনেতারা। ফ্রান্সের প্রেসিডেন্ট ইমানুয়েল মাক্রোঁ, জার্মানির চ্যান্সেলর ফ্রেডরিক মার্জ, স্পেনের প্রধানমন্ত্রী পেড্রো স্যাঞ্চেজ এবং রাষ্ট্রপুঞ্জের মহাসচিব আন্তোনিও গুতেরেসও সভায় যোগ দেন। সেই সঙ্গে দীর্ঘ সময় জীবন ও মৃত্যুর মাঝখানে কাটিয়ে বাড়ি ফিরলেন দুই দেশের বন্দিরা।